**Vas Megye 01. számú Országgyűlési**

 **Egyéni Választókerület**

 **Választási Iroda Vezetője**

**E L Ő T E R J E S Z T É S**

**Szombathely Megyei Jogú Város Közgyűlése**

**2016. szeptember 15-i ülésére**

**Javaslat a választásokon közreműködő szavazatszámláló bizottságok póttagjainak megválasztására**

A Köztársasági Elnök Úr 2016. október 2. napjára országos népszavazást tűzött ki. A népszavazásra feltett kérdés: „Akarja-e, hogy az Európai Unió az Országgyűlés hozzájárulása nélkül is előírhassa nem magyar állampolgárok Magyarországra történő kötelező betelepítését?”.

A választási eljárásról szóló 2013. évi XXXVI. törvény (a továbbiakban: Ve.) 14. §-a értelmében a választásokon közreműködő választási bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése, szükség esetén a választás törvényes rendjének helyreállítása.

A szavazás törvényes lebonyolítása és a szavazókörökben a szavazás eredményének megállapítása a szavazatszámláló bizottságok feladata.

A szavazatszámláló bizottságok a települési önkormányzatok képviselő-testülete által választott, valamint a jelölő szerezetek / független jelöltek által megbízott tagokból állnak.

A 2014. évi országgyűlési képviselők általános választása során a 2014-2018-as választási ciklusra megválasztott szavazatszámláló bizottsági tagok választott tagjainak megbízatása a Ve. 33.§ (3) bekezdés a) pontja értelmében a következő általános választásra megválasztott szavazatszámláló bizottság alakuló üléséig tart. Szombathely Megyei Jogú Város Közgyűlése 2014. februárjában megválasztotta a városban működő 69 szavazókör szavazatszámláló bizottságának tagjait és póttagjait, azonban az eltelt két évben sajnos halálozás, költözés és az egészségi állapotukban bekövetkezett változások miatt sokan már nem képesek ellátni ezt a feladatot. Az így kiesett tagi helyeket a Közgyűlés által már 2014-ben megválasztott póttagokkal igyekszünk betölteni, azonban a választási feladatok zökkenőmentes ellátásának biztosítása érdekében szükséges megfelelő számú póttagról gondoskodni az esetlegesen később jelentkező üresedések pótlására.

A Ve. 24. § (1) bekezdése alapján a szavazatszámláló bizottság három tagját és szükséges számban a póttagokat a települési önkormányzat képviselő-testülete választja meg. A szavazatszámláló bizottság választott tagjainak személyére a helyi választási iroda vezetője tesz indítványt. A szavazatszámláló bizottság választott tagjainak megbízatása a Ve. 33.§ (3) bekezdéses alapján a következő általános választásra megválasztott választási bizottságok alakuló üléséig tart.

A választási bizottság tagjaival szembeni összeférhetetlenségi okokat a Ve. 18. §-a , a tagok személyével szembeni követelményeket pedig a Ve. 17. §-a rögzíti. E szerint a választási bizottságnak nem lehet tagja:

1. a köztársasági elnök,
2. a háznagy,
3. képviselő,
4. alpolgármester,
5. jegyző,
6. másik választási bizottság tagja, választási iroda tagja,
7. a Magyar Honvédséggel szolgálati jogviszonyban álló személy, valamint
8. jelölt.

Ezen túl nem lehet a választási bizottság választott tagja

1. párt tagja,
2. a választókerületben jelöltet állító jelölő szervezet tagja,
3. a választókerületben induló jelölt hozzátartozója,
4. a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, állami szolgálati jogviszonyban, szolgálati vagy más, munkavégzésre irányuló jogviszonyban álló személy a közalkalmazott kivételével, állami vezető.

A szavazatszámláló bizottsági munkában való közreműködést vállaló, és a megválasztásra javasolt póttagokkal szemben ezen jogszabályhelyeken felsorolt összeférhetetlenségi okok nem állnak fenn, valamennyien Szombathely településen lakcímmel rendelkező, a központi névjegyzékben szereplő választópolgárok.

Tájékoztatom a Közgyűlést, hogy a szavazatszámláló bizottsági póttagok a megválasztásukat követően legkésőbb a szavazást megelőző második napon a Polgármester Úr előtt esküt vagy fogadalmat tesznek. Csak az eskü vagy fogadalomtételt követően gyakorolhatják jogaikat.

Tájékoztatom arról is a Tisztelt Közgyűlést, hogy a Ve. 25. §-a értelmében a választási bizottság tagjaira és póttagjaira tett indítványhoz módosító javaslat nem nyújtható be. A választási bizottság tagjainak és póttagjainak megválasztásáról egy szavazással dönt a képviselő-testület.

A Ve. 24. § (1) bekezdésében biztosított jogkörömnél fogva indítványozom a Tisztelt Közgyűlésnek, hogy a szavazatszámláló bizottságok választott póttagjainak az előterjesztés mellékletében felsorolt személyeket válassza meg.

**Szombathely, 2016. szeptember „ 6. ”**

 /**: Dr. Károlyi Ákos :/**

 **Vas Megyei 01. OEVK**

 **Választási Iroda Vezetője**

**HATÁROZATI JAVASLAT**

**……/2016. (IX.15.) Kgy. számú határozat**

Szombathely Megyei Jogú Város Közgyűlése a választási eljárásról szóló 2013. évi XXXVI. törvény 24.§ (1) bekezdésében foglaltak alapján Vas Megye 01. számú Országgyűlési Egyéni Választókerület Szombathely település szavazatszámláló bizottságai póttagjaivá az előterjesztés mellékletében szereplő személyeket választotta meg.

**Felelős:** Dr. Károlyi Ákos jegyző, a Vas Megyei 01. sz. OEVI vezetője

**Határidő:** azonnal